B. Bugár, podpredseda NR SR: (2004-05-14):
Dávam slovo spoločnému spravodajcovi z výboru pre verejnú správu poslancovi Karolovi Mitríkovi, aby informoval Národnú radu o výsledku prerokovania tohto návrhu v jednotlivých výboroch. Nech sa páči. K. Mitrík, poslanec: Vážený pán podpredseda, vážený pán minister, kolegyne, kolegovia, dovoľte, aby som vám predložil spoločnú správu výborov Národnej rady o prerokovaní vládneho návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, vo výboroch Národnej rady v druhom čítaní. Výbor Národnej rady pre verejnú správu ako gestorský výbor k vládnemu návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení, podáva Národnej rade v zmysle rokovacieho poriadku a v znení neskorších predpisov spoločnú správu výborov Národnej rady. Národná rada svojím uznesením č. 801 z 3. marca 2004 pridelila vládny návrh novely zákona č. 369/1990 Zb. o obecnom zriadení na prerokovanie týmto výborom: ústavnoprávnemu výboru, výboru  pre  financie, rozpočet a menu, výboru pre verejnú správu, výboru pre sociálne veci a bývanie. Výbory prerokovali predmetný vládny návrh zákona v určenej lehote uznesením Národnej rady. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona v zmysle rokovacieho poriadku v znení neskorších predpisov. Vládny návrh  zákona, ktorým sa mení a dopĺňa zákon o obecnom zriadení, prerokovali všetky uvedené výbory Národnej rady Slovenskej republiky nasledovne: Výbor Národnej  rady pre financie, rozpočet a menu uznesením č. 337 zo 14. apríla  2004, výbor pre verejnú správu uznesením č. 172 z 21. apríla 2004, Výbor Národnej rady pre sociálne veci a bývanie uznesením č. 219 z 23. apríla 2004. Ústavnoprávny výbor Národnej rady neprijal uznesenie, nakoľko návrh uznesenia  nezískal podporu potrebnej nadpolovičnej väčšiny prítomných poslancov. Z uznesení výborov Národnej rady  uvedených pod bodom III tejto správy vyplývajú tieto pozmeňujúce a doplňujúce návrhy. Je ich celkom 50. Máte ich v spoločnej správe. Nebudem ich kompletne čítať. O pozmeňujúcich a doplňujúcich návrhoch gestorský výbor odporúča hlasovať takto: spoločne schváliť body 1 až 9, 11 a 12, 14 až 20, 22 až 26, 29 až 32, 35 až 50, spoločne neschváliť body 10, 13, 21, 27, 28, 33 a 34. Gestorský výbor na základe stanovísk výborov vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona podľa rokovacieho poriadku odporúča vládny návrh zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, v znení schválených pozmeňujúcich a doplňujúcich návrhov uvedených v tejto správe a prednesených v rozprave schváliť. Súčasne ma poveril ako spravodajcu predložiť v zmysle rokovacieho poriadku tento návrh zákona na prerokovanie v druhom čítaní. Spoločná správa výborov Národnej rady o prerokovaní tohto vládneho návrhu zákona v znení neskorších predpisov (tlač 559) vo výboroch Národnej rady Slovenskej republiky v druhom čítaní bola schválená uznesením Výboru Národnej rady pre verejnú správu č. 182. z 29. apríla 2004. Pán predsedajúci, prosím, otvorte rozpravu a zároveň sa hlásim do rozpravy ako prvý.